**Greensquare Garden: de første 74 boliger står klar til sommer**

**NREP og Arkitektgruppen holder tirsdag rejsegilde på 315 bæredygtige boliger tæt på Amager Strand**

Tirsdag den 18. september afholder NREP og Arkitektgruppen rejsegilde på boligbyggeriet Greensquare Garden, som ligger på Strandlodsvej 11B – tæt på Amager Strand og Kløvermarken. Byggeriet opføres i 3 etaper, og allerede til juni næste år kan de første nye beboere flytte ind. I alt opføres 340 lejligheder, hvoraf de 25 er almene boliger, på grunden som tidligere husede antikvitetshandlen Greensquare. Samtlige lejligheder i projektet vil være færdige i februar 2020.

Greensquare Garden er præcertificeret til DGNB Guld. Det betyder, at byggeriet som helhed lever op til nogle af de højeste miljømæssige, økonomiske, sociale, tekniske og procesmæssige krav efter international standard. Udvikling af nye, bæredygtige løsninger er et vigtigt fokusområde for både NREP og Arkitektgruppen og Greensquare Garden er et godt eksempel på partnerskabets strategi om brug af nye, bæredygtige løsninger i byggerierne. Her er bl.a. beton og tegl fra de tidligere bygninger på grunden genanvendt i det nye byggeri.

”Vi har alle et ansvar for at begrænse klimaforandringerne og ikke mindst i byggebranchen. Derfor er det vigtigt med DGNB Guld-certificeringen, som viser, at vi som udvikler, bygherre og entreprenør gør en indsats. Og så gør det selvfølgelig heller ikke noget at de kommende beboere kommer til at nyde godt af fordelene; bl.a. via et godt indeklima, lave udgifter til energi og vedligehold – og generel god samvittighed ved at bo i en bæredygtig bolig” lyder det fra Bygherre; Arkitektgruppen og NREP, som sammen står bag projektet.

Social bæredygtighed, som også et parameter for guld-certificeringen, afspejles bl.a. i byggeriets arkitektoniske udtryk, et godt indeklima grundet miljørigtige produkter og i gode udearealer i form af private terrasser og altaner og en stor, grøn fælleshave med masser af plads og muligheder for fællesskab. Derfra er der direkte adgang til den nye supercykelsti langs den nedlagte Amagerbane, Kløvermarken, metro og kun 10 minutters gang til Amager Strandpark.

**FAKTA om GREENSQUARE GARDEN**

* Bygherre: NREP & Arkitektgruppen
* 315 leje-lejligheder: 2-5 værelser - 50 - 121 m2
* Byggeri i op til 11 etager
* 1780 m2 almene boliger
* 370 kvm erhverv
* 198 p-pladser i kælder
* Forventet indflytning: Fra juni 2019
* Arkitekter: Årstiderne Arkitekter
* Ingeniør: Henry Jensen
* Udlejer: Newsec
* Bæredygtighedscertificering: DGNB Guld

Billedtekst:

Billedtekst: Greensquare Garden; 315 bæredygtige lejeboliger tæt på Amager Strand

**For yderligere information**

* Kontakt: Robin Feddern, adm. direktør i Arkitektgruppen, tlf. 21 64 54 22
* Kontakt: Steen Jønsson, Udviklingsdirektør i NREP, tlf. 30 66 82 32
* Besøg: [www.nrep.com](http://www.nrep.com)
* Besøg: [www.arkitektgruppen.dk](http://www.arkitektgruppen.dk)
* Besøg: [www.dk-gbc.dk/dgnb/](http://www.dk-gbc.dk/dgnb/)

**Fakta om DGNB:**

DGNB tager sit udgangspunkt i gældende europæiske standarder for bæredygtigt byggeri og er tilpasset dansk lovgivning og normer, hvilket sikrer det certificerede byggeri troværdighed både nationalt og internationalt. DGNB er valgt af en samlet dansk byggebranche, som den certificeringsordning der bedst opfylder kriterierne for bæredygtighed. Evalueringen af et DGNB-certificeret byggeri bygger på en helhedsorienteret vurdering af hovedkvaliteterne; proces, miljø, økonomi, social og teknik.